text: ক্রিকেটার সেজে কোহলির জায়গায় ব্যাটিংয়ে দর্শক (ভিডিও) | Dhaka Protidin
  আগস্ট ২৮, ২০২১ আগস্ট ২৮, ২০২১ Dhaka ProtidinLeave a Comment on ক্রিকেটার সেজে কোহলির জায়গায় ব্যাটিংয়ে দর্শক (ভিডিও)
  ডেস্ক ডেস্ক রিপোর্ট : আরও একবার ভারতের ক্রিকেটার সেজে মাঠে ঢুকে পড়লেন ইংল্যান্ডের দর্শক জারভো। তবে এবার আর ফিল্ডার হিসেবে নয়। ভারতের অধিনায়ক বিরাট কোহলির জায়গায় ব্যাটিংয়ে নেমে পড়েছিলেন ৬৯ নম্বর জার্সি পরিহিত জারভো। কিন্তু এবারও তাকে আটকে দিয়েছে নিরাপত্তাকর্মীরা।
  ঘটনা চলতি হেডিংলি টেস্টের তৃতীয় দিনের। ভারতের দ্বিতীয় ইনিংসের ৪৮তম ওভারে লেগ বিফোর উইকেটে কাঁটা পড়েন রোহিত শর্মা। আম্পায়ারের সিদ্ধান্তে সন্দেহ থাকায় রিভিউ নেন রোহিত। যে কারণে তখন সেই আউটটি চেক করতে খানিক সময় লাগে।
  থার্ড আম্পায়ার যখন আউটের চূড়ান্ত সিদ্ধান্ত জানান, তখন ১৫৬ বলে ৫৯ রানের ইনিংস খেলে সাজঘরের পথে হাঁটা দেন রোহিত। সবার জানা ছিল, দ্বিতীয় উইকেট পতনের পর চার নম্বরে ব্যাট করতে নামবেন ভারতীয় অধিনায়ক বিরাট কোহলি। কিন্তু দেখা যায়, রীতিমতো দশাসই শরীরের একজন মাঠে ঢুকছেন ভারতের জার্সি গায়ে দিয়ে।
  শুধু জার্সি পরা বললে ভুল হবে। পুরোদস্তুর ব্যাটসম্যানদের মতো প্যাড, গ্লাভস, হেলমেট পরে ব্যাট হাতে নিয়ে মাঠে ঢুকে পড়েন ৬৯ নম্বর জার্সির জারভো। যিনি এবার নিজেকে পরিচয় দেন ভারতের ব্যাটসম্যান হিসেবে। ইংল্যান্ডের ফিল্ডাররা টিম হাডলে থাকায় বিষয়টি ধরতে পারেননি। তবে চোখ এড়ায়নি আম্পায়ারদের।
  জারভো যখন মাঝ পিচে গিয়ে নিজের গার্ড ঠিক করার ভঙ্গি করছিলেন, তখনই পেছন থেকে এসে নিরাপত্তাকর্মীরা তাকে নিয়ে যায় মাঠের বাইরে। তাই কোহলির জায়গায় ব্যাটিং করা হয়নি জারভোর। তবে মুহূর্তের মধ্যেই সামাজিক যোগাযোগ মাধ্যমে ভাইরাল হয়ে যায় জারভোর এ কাণ্ড।
  এর আগে লর্ডসে সিরিজের দ্বিতীয় ম্যাচের তৃতীয় দিন দ্বিতীয় সেশনের শুরুতে অবাক কাণ্ডের জন্ম দেন জারভো। যিনি একজন ইংলিশ নাগরিক হলেও মাঠে ঢুকে পড়েন ভারতের জার্সি গায়ে দিয়ে।
  নিরাপত্তাকর্মীরা ছুটে আসেন জারভোকে থামানোর জন্য। কিন্তু ৬৯ নম্বর জার্সি পরা জারভো উল্টো বোঝাতে থাকেন, তিনি যেন একজন ভারতীয় ক্রিকেটার এবং দলের সঙ্গেই মাঠে নেমেছেন। সেদিনও তার চেষ্টা সফল হয়নি।